सानिया का विंबलडन सफर थमा, भूपति सेमीफाइनल में  
सानिया मिर्जा विंबलडन के महिला और मिश्रित युगल में हारकर टूर्नामेंट से बाहर हो गई। भूपति हालांकि मिश्रित युगल के सेमीफाइनल में पहुंचने में सफल रहे।
भारतीय टेनिस तारिका सानिया मिर्जा विंबलडन के महिला और मिश्रित युगल में हारकर इस प्रतिष्ठित टूर्नामेंट से बाहर हो गई। भारत के महेश भूपति हालांकि मिश्रित युगल के सेमीफाइनल में पहुंचने में सफल रहे।   सानिया और एलेना वेसनिना की चौथी वरीयता प्राप्त जोड़ी महिला युगल के सेमीफाइनल में चेक गणराज्य की क्वेटा पेश्के और स्लोवेनिया की कैटरिना सबाटनिक की दूसरी वरीयता प्राप्त जोड़ी से सीधे सेटों में 3-6, 1-6 से हार गई।   इसके बाद मिश्रित युगल के क्वार्टर फाइनल में सानिया और हमवतन रोहन बोपन्ना की जोड़ी को भी हार का सामना करना पड़ा। ऑस्ट्रेलिया के पाल हेनली और चीनी ताइपै की सु वी हेस की गैरवरीय जोड़ी ने छठी वरीयता प्राप्त भारतीय जोड़ी को 1-6, 6-2, 6-2 से हराया।   भूपति और उनकी रूसी जोड़ीदार वेसनिना मिश्रित युगल के अंतिम चार में पहुंच गए हैं। इस चौथी वरीय जोड़ी ने क्वार्टर फाइनल में जोनाथन एर्लिच और सहर पीर की इस्रायली जोड़ी को 6-4, 6-1 से मात दी।